**Amandmani na Predlog Zakona o izmjenama i dopunama Zakona o srtučnom obrazovanju**

**Amandman 1:** U Predlogu Zakona o izmjenama i dopunama Zakona o stručnom obrazovanju u članu 1 poslije stava 3 dodaje se novi stav koji glasi: "U članu 2, stav 1, poslije tačke 3 dodaje se nova tačka koja glasi: obezbjeđivanje uslova za nesmetan pristup stručnom obrazovanju"

Dosadašnja tačka 4 postaje tačka 5.

Obrazloženje: Radi postizanja jednakosti koja je zagarantovana članom 9 Opšteg zakona o obrazovanju i vaspitanju ("Sl. list RCG", br. 64/02, 31/05, 49/07, "Sl. list Crne Gore", br.04/08, 21/09, 45/10, 73/10, 40/11, 45/11) neophodno je obezbijediti nesmetan pristup stručnom obrazovanju. Zbog toga, ovo treba da bude cilj definisan i ovim zakonom, kako bi se izbjegla diskriminacija po osnovu invaliditeta.

**Amandman 2:** U Predlogu Zakona o izmjenama i dopunama Zakona o stručnom obrazovanju u članu 3 prije stava 1 dodaje se novi stav koji glasi: "U članu 3, na kraju stava 1 nakon riječi "programom", briše se tačka i dodaju riječi "i individualnim potrebama učenika."

**Obrazloženje:** Nastava u stručnom obrazovanju je zbog nepostojanja servisa podrške (asistenata u nastavi i tumača znakovnog jezika), kao i zbog needukovanosti nastavnog osoblja, nepostojanja dostupne literature/udžbenika nepristupačna učenicima s invaliditetom, zbog čega oni ne mogu da je prate kao drugi učenici. Zbog toga zakonskom normom, koja će obavezati nastavno osoblje i poslodavca da izvodi nastavu i stručnu obuku prilagođenu individualnim potrebama učenika, treba osigurati pristupačnost nastavnog procesa i plana (metoda i oblika rada), a samim tim i jednakost i nediskriminaciju učenika s invaliditetom. Ovo je u skladu sa ciljevima propisanim u članu 2 Opšteg zakona o obrazovanju i vaspitanju i u skladu sa garantovanjem pohađanja nastave na znakovnom jeziku( čl.11 stav 5 Opšteg zakona o obrazovanju i vaspitanju).

**Amandman 3:** Član 5 Predloga Zakona o izmjenama i dopunama Zakona o stručnom obrazovanju mijenja se i glasi: U naslovu Člana 9 riječi "posebne potrebe" zamjenjuju se riječima "stručno obrazovanje učenika s invaliditetom"

Stručno obrazovanje učenika s invaliditetom izvodi se u skladu sa ovim zakonom, tako da im škola i poslodavac prilagode metode i oblike rada i da im omoguće uključivanje u dopunsku i dodatnu nastavu i druge oblike individualne i grupne podrške, u skladu sa posebnim planom i programom.

Obrazloženje: Terminologija koja se koristi u Zakonu o stručnom obrazovanju kao i u Predlogu Zakona o izmjenama i dopunama Zakona o stručnom obrazovanju je nekorektna i potvrđuje naš stav da se termin posebne (obrazovne) potrebe koristi samo kada se oslovljavaju učenici s invaliditetom. Ovo upravo potvrđuju predložene izmjene kojima se u kategoriju "djece sa posebnim potrebama" svrstavaju djeca "sa smetnjama i reškoćama u razvoju". Smatramo da ovakva terminologija omalovažava i vrijeđa ličnosti učenika s invaliditetom.

Predložena norma u članu 5 Predloga Zakona o izmjenama i dopunama Zakona o stručnom obrazovanju kao i postojeća u članu 9 Zakona je necjelishodna, jer predtsvlja ponavljanje člana 1. Ukoliko se navodi da se stručno obrazovanje, kao dio jedinstvenog obrazovnog sistema, stiče na nivou nižeg, srednjeg i višeg stručnog obrazovanja, na način i pod uslovima propisanim ovim zakonom, nema potrebe to isto ponavljati samo zato što se želi naglasiti neka posebna društvena grupacija. Podrazumijeva se da se zakonske norme odnose na sva lica koja su uključena u određenu oblast, a posebnom normom se navode oni koji se izuzimaju od važenja određenih normi ili za koje se propisuju posebne norme kako bi se sprovele dodatne mjere u praksi.

Važeća norma u članu 9 ograničava pravo na stručno obrazovanje djece s invaliditetom na osnovu jednakosti sa drugima i ukida obavezu države da obezbijedi uslove za obavezno sticanje osnovnog obrazovanja pod jednakim uslovima za sve. Zbog toga je neophodno u ovom članu definisati mjere koje će dovesti do nediskriminacije i jednakosti djece/učenika s invaliditetom.

**Amandman 4:** U Predlogu Zakona o izmjenama i dopunama Zakona o stručnom obrazovanju mijenja se član 6, stav 1 tako da glasi:"Član 10, stav 1, mijenja se i glasi: lice/učenik s invaliditetom je učenik koji ima dugoročno fizičko mentalno, intelektualno, senzorno ili kombinovano oštećenje koja u sadejstvu sa različitim barijerama u stručnom obrazovanju mogu otežati njihovo puno i efektivno učešće na osnovu jednakosti sa drugima. "

Obrazloženje: Konvencija UN-a o pravima osoba s invaliditetom, koja kao ratifikovani međunarodni ugovor ima primat nad domaćim propisima daje jedinstvenu definiciju lica s invaliditetom koja obuhvata i žene i djecu s invaliditetom koje su u njoj prepoznate kao posebno ranjive grupacije. Definicija data u našim prijedlozima amandmana je u skladu sa definicijom iz Konvencije. Pored ovog argumenta obrazloženje za predloženi amandman (koje se odnosi na terminologiju i značenje izraza) je više puta ponovljeno u svim našim prijedlozima amandmana na ostale zakone iz oblasti obrazovanja.

**Amandman 5:** U Predlogu Zakona o izmjenama i dopunama Zakona o stručnom obrazovanju u članu 8 poslije stava 5 dodaje se novi stav koji glasi: U članu 16 poslije stava 5 dodaje se novi stav koji glasi: "Izuzetno od stava 5 ovog člana ukoliko je strani državljanin učenik s invaliditetom primjenjuje se princip afirmativne akcije"

**Obrazloženje:** Prethodnih 10 i više godina često su u Crnu Goru dolazili učenici s invaliditetom koji su se školovali u tzv. specijalnim ustanovama, sadašnjim resursnim centrima. Ti isti učenici su nerijetko nakon završno sa fakultetskim završavali u Crnoj Gori, a da tokom svih godina boravka nijesu imali crnogorsko državljanstvo. Smatramo da bi ovako uvođenje norme dovelo do isključivanja učenika s invaliditetom iz obrazovnog procesa na osnovu jednakosti sa crnogorskim državljanima, pa iz tog razloga smatramo da i ovim učenicima kao i ostalim učenicima s invaliditetom treba omogućiti upis po principu afirmativne akcije.

**Amandman 6:** U Predlogu Zakona o izmjenama i dopunama Zakona o stručnom obrazovanju poslije člana 9 dodaje se novi član koji glasi:" U članu 20 stav 4 mijenja se i glasi:" Izuzetno od stava 2 ovog člana upis kandidata s invaliditetom vrši se po principu afirmativne akcije, a na osnovu zahtjeva za pružanje podrške u stručnom obrazovanju"".

**Obrazloženje:** U odredbi člana 20 stava 4 Zakona o stručnom obrazovanju korišćena je neadekvatna terminologija i predviđeno je rješenje o usmjeravanju u obrazovni program u skladu sa kojim se vrši upis kandidata s invaliditetom, ukoliko kandidat ispunjava uslove upisa. Ovakvim diskriminatornim rješenjem kandidati s invaliditetom se dovode u naročito neravnopravan položaj, jer sa nejednake startne pozicije moraju da ispune dodatne uslove za upis, moraju dostaviti dokaz o postojanju invaliditeta, čiji cilj definisan na ovaj način ne služi pružanju podrške u toku stručnog obrazovanja osobama s invaliditetom, već čisto vođenje evidencije o broju učenika s invaliditetom. Da bi se kandidati s invaliditetom doveli u ravnopravan položaj predlažemo uvođenje afirmativne

akcije i zahtjeva za pružanje podrške u stručnom obrazovanju, na osnovu koga bi se obezbijedile mjere i vidovi podrške.

**Amandman 7:** U Predlogu Zakona o izmjenama i dopunama Zakona o stručnom obrazovanju poslije (sadašnjeg) člana 22 dodaje se 4 nova člana koja glase:

"Člam 23."

"U članu 46 stavu jedan poslije tačke 6 dodaje se nova tačku 7):obezbijedi prilagođeno radno mjesto i radno okruženje licu s invakliditetom u skladu sa posebnim propisima.

Dosadašnja tačka 7 postaje tačka 8.

"Član 24."

Dodaje se član 24 koji glasi:" U članu 48 na kraju stava 1 poslije riječi: "godine" briše se tačka i dodaju riječi "na način i u formi koja najbolje odgovara učeniku".

**"Član 25"**

**D**odaje se član 25 koji glasi:" U članu 51 stav 1 poslije tačke 3 dodaje se nova tačka koja glasi:"se ne obezbijedi pristupačnost radnog mjesta i radnog okruženja u skladu sa posebnim propisima."

Dosadašnja tačka 4 postaje tačka 5.

"Član 26"

Dodaje se član 26 koji glasi: "U članu 62 na kraju stava 1 poslije riječi: "programom" briše se tačka i dodaju riječi:"indivualnim potrebama učenika."

**Obrazloženje:** S obzirom da je poslodavac dužan učeniku pružiti određena prava koja se garantuju zakononima iz oblasti rada, potrebno je istu obavezu propisati u slučaju kad učenik ima invaliditet, te formulisati upućujuću normu na Zakon o profesionalnoj rehabilitaciji i zapošljavanju lica s invaliditetom. Dodatno Zakon o uređenju prostora i izgradnji objekata propisuje nesmetan pristup, boravak i rad licima smanjene pokretljivosti i loici8ma s invaliditetom svim objektima u javnoj upotrebi.

U članu 48 nije predviđeno da se provjera praktičnog znanja vrši na način koji je učenicima pristupačan, lako razumljiv i prilagođen. Osim što je nastavni proces i plan nepristupačan učenicima s invaliditetom i provjere znanja se često sprovode na način i u formatu koji nije dostupan. Time se vrši diskriminacija učenika s invaliditetom i neuvažavanje njihovih individualnih potreba. Zbog toga, zakonskom odredbom treba obavezati školu i poslodavca da i prilikom provjera znanja način i metode iste prilagode učenicima s invaliditetom.

S obzirom da je zbog neispunjavanja ostalih obaveza poslodavca (član 51 Zakona) predviđen raskid individualnog ugovora. u razloge raskida ovog ugovora treba uvrstiti i neispunjavanjje predložene dužnosti poslodavca da obezbijedi pristupačno radno mjesto i radno okruženje. Ukoliko se ne ispuni obaveza poslodavca u ovom smislu timje se onemogućava praktično obrazovanje učenika s invaliditetom, zasnovano na ravnopravnoj osnovi sa drugima.

Dodavanje člana 26 odnosi se na više puta ponovljenu obavezu za uvažavanjem svake individue i razvoj plana i programa koji odgovaraju svakom pojedincu.

**Amandman 8:** U Predlogu Zakona o izmjenama i dopunama Zakona o stručnom obrazovanju u (sadašnjem) članu 23 na kraju stava 1, poslije riječi "programom" briše se tačka i dodaju riječi:" individualnim potrebama učenika."

**Obrazloženje:** Argumenti su isti kao u obrazloženju prethodnog amandmana.

**Amandman 9:** U Predlogu Zakona o izmjenama i dopunama Zakona o stručnom obrazovanju dodaje se član 27 koji glasi : "U članu 71d na kraju stava 1 briše se tačka i dodaju riječi :" i individualnim potrebama učenika".

**Obrazloženje:** Argumenti su isti kao i u obrazloženju na amandman 7.

**Amandman 10:** U Predlogu Zakona o izmjenama i dopunama Zakona o stručnom obrazovanju u (sadašnjem) članu 27 poslije stava 1 dodaje se novi stav koji glasi: "U članu 72 poslije stava 1 dodaje se novi stav koji glasi: "učenik s invaliditetom polaže ispite iz stava 1 ovog člana na način i u formi koja njemu najbolje odgovara.

Dosadašnji stav 2 postaje stav 3.

**Obrazloženje:** Argumenti su isti kao i u obrazloženju amandmana 7.

**Amandman 11:** U Predlogu Zakona o izmjenama i dopunama Zakona o stručnom obrazovanju u članu 40 poslije stava 1 dodaje se novi stav koji glasi:"U članu 91 poslije stava 6 dodaje se novi stav koji glasi:"Učenik iz člana 78 stava 2 oslobađa se plaćanja naknade".

**Obrazloženje:** Ukoliko je polaganje razrednog ispita prourokovano bolničkim liječenjem ili sličnim opravdanim razlozima smatramo da je opravdano ove razloge uzeti kao osnov za oslobađanje plaćanja naknade za polaganje razrednog ispita.